DA Den Europæiske Unions Tidende CE 88/271

(2004/C 88 E/0276)

SKRIFTLIG FORESPØRGSEL E-1015/04

af Daniel Varela Suanzes-Carpegna (PPE-DE) til Kommissionen

(5. april 2004)

Om: Rejefiskeriet ved Svalbard

EF-flådens rejefiskeri ved Svalbard vil i høj grad blive vanskeliggjort af kravet om, at der højst må befinde sig fire EU-fartøjer samtidig i farvandet. Dette krav har nu været gældende i nogle år, og der er derfor fare for, at det bliver en fast praksis med det deraf følgende tab for EF-flåden, som ikke kan udnytte hele det årligt tildelte kontingent. Hertil kommer, at denne begrænsning gælder i de få måneder, hvor der på grund af de vanskelige klimatiske forhold, der hersker størstedelen af året, overhovedet er adgang til området. Kommissionen antydede i sit svar af 8. maj 2002 på min tidligere skriftlige forespørgsel E-1037/02 (1), at den var helt klar over de vanskeligheder, som denne situation påfører medlemsstaterne og efterfølgende i svaret på min skriftlige forespørgsel E-3581/03 (2) den 26. januar 2004, at »spørgsmålet om bedre adgang for EF's rejefiskerflåde til området omkring Svalbard er blevet drøftet med Norge ved flere lejligheder og senest på et møde på højt plan i marts 2003,« og at »Norge afviser at forøge antallet af fiskedage, men har antydet, at det måske kunne komme på tale at øge det maksimale antal fartøjer, der har lov til at fiske i området på samme tid. Nordmændene kæder dog en sådan forøgelse af antallet af fartøjer sammen med en for dem tilfredsstillende løsning på en række andre udestående spørgsmål, herunder bedre betingelser for Norges eksport af rejer til EU. Kommissionen har aftalt med Norge igen at holde et møde på højt plan. Dette møde finder i princippet sted i juni 2004. Her vil man så fortsætte drøftelserne og søge bl.a. at finde en tilfredsstillende løsning på problemet med EU-fartøjernes adgang til rejefiskeriet omkring Svalbard.«

Siden er der ikke gjort fremskridt i situationen, og dele af Fællesskabets flåde, som den der fiskede i NAFO-zonen, har oplevet en alvorlig reduktion af sin fangst, hvilket kræver en ekstra indsats for at finde alternativer. Er Kommissionen i betragtning af dette klar over den skade, som det nuværende dødvande i forhandlingerne med Norge har for Fællesskabets flåde?

I betragtning af, at det eneste ønske fra Fællesskabets flåde er, at der kan være flere fartøjer samtidigt i den omtalte zone, og at Norge vil kunne være enig i dette, mener Kommissionen så ikke, at det ville være relevant at fremskynde det møde på højt niveau, der er planlagt til juni, for således at gøre en ende på den skadelige situation så hurtigt som muligt?

Svar afgivet på Kommissionens vegne af Franz Fischler

(28. april 2004)

Kommissionen må på ny erindre om, at der har fundet drøftelser sted med Norge ved flere lejligheder i et forsøg på at løse det udestående problem vedrørende EF-flådens rejefiskeri ved Svalbard. Norges stilling til dette problem har været uændret i nogen tid trods Kommissionens indgriben. Norge søger fortsat at opnå bedre handelsbetingelser for den norske eksport af rejer til gengæld for forbedret adgang for EF-fartøjer.

Selv om Fællesskabet og Norge vil føre drøftelser på højt niveau i. juni 2004, er der løbende uformelle kontakter i gang med Norge om rejefiskeriet. Kommissionen arbejder allerede tæt sammen med medlemsstaterne for at opnå den bedste fordeling af de disponible fiskedage. Kommissionen mødtes sidst med medlemsstaterne om denne sag i marts 2004.

Kommissionen er udmærket klar over visse medlemsstaters problemer med deres fiskerimuligheder. Den vil gerne se reelle forbedringer i fiskerivilkårene. Kommissionen er ikke af den mening, at det ville hjælpe Fællesskabets sag, hvis drøftelserne på højt niveau bliver rykket frem.

(1) EFT C 229 E af 26.9.2002, s. 172.

(2) EUT C 78 E af 27.3.2004, s. 830.